
Euskal Herriak Bere Eskola herri ekimenaren 

SORTZE-AGIRIA 




AURRETIK 
HITZ BI 

Gure herria hezkuntza esperientzietan aberatsa izan da eta aberatsa da gaur 
egun ere. Oztopoak oztopo, herri mugimenduaren bidez urrats 
garrantzitsuak eman dira euskal hezkuntza sistemaren eraikuntzaren ildoan. 

Euskal Herriak Bere Eskola herri ekimenaren sorrerak urrats berri bat izan 
nahi du bide horretan. Honako ekarpena egin nahi du, hain zuzen ere, herri 
ekimenak: Euskal Herriko herri eta auzoetan dauden hezkuntza beharretatik 
abiatuta, herri eta auzo bakoitzean euskal hezkuntza sistemarantz urrats 
praktikoak eragingo dituen mugimendua sortzea. Izan ere, herri-ikuspegitik 
abiatutako tokian tokiko Ian praktikoa funtsezkoa dela deritzogu. Eta 
elkarrekin (ikasleak, irakasleak, gurasoak zein herritarrak; haur hezkuntza, 
lehen hezkuntza zein bigarrenekoak; ikastetxe batekoak zein bestekoak) 
urrats berriak emateko aukeran sinesten dugu. 

Honako agiri honetan biltzen dira Herri Ekimenaren nortasuna, helburu eta 
lan-ildoen inguruko nondik-norakoak. 



BAGA 

IZENAETAIZANA 



Izana 

Euskal Herriak Bere Eskola hainbat herrietako eta auzoetako herri ekimenez osaturiko 
hezkuntza arloko Herri Ekimena da. Bere iharduera-esparrua Euskal Herria da. 

Herri eta auzoetako ekimen horietako bakoitzak bere izaera propioa badauka ere, 
elkarren arteko helburu, zeregin eta ezaugarri amankomunak ditugu (sortze-agiri 
honetan zehazten direnak, hain zuzen ere). Helburu horietarantz urratsak emateko eta 
aipatu zereginen inguruko elkarlana bideratzeko asmoz, tokiko ekimen horiek Euskal 
Herriak Bere Eskola Herri Ekimenean batzen gara. Beraz, herri bakoitzak bere ildo 
propioa du, eta koordinaketa nazionala guztion arteko elkartrukea eta elkarlana 
bideratzeko tresna da. 



Herri ekimena edo ekimen herritarra da ikasle, irakasle, guraso zein herritarrez 
osaturiko eragilea den aldetik, ikastetxetatik eta herrietatik era herrikoian sortutakoa. 
Herri eta auzo bakoitzari, zein oro har Euskal Herriari, hezkuntza eredu propio bat 
dagokiola pentsatzen duen orok dauka bere lekua Euskal Herriak Bere Eskolan. 



Izena 

Izanarekin bat, izen berezia proposatzen dugu : 

Herri bakoitzak izen propioa dauka, " k Bere Eskola" formula erabilita. 

Herri guztiak batzen dituen Herri Ekimenaren izena "Euskal Herriak Bere 

Eskola" da. 
Era honetan, ekimen amankomunetan "Euskal Herriak Bere Eskola" erabiliko da; tokian 
tokikoetan, berriz, " k Bere Eskola. Euskal Herriak Bere Eskola". 



BIGA 

HELBURUAK 
Herri Bakoitzak Bere Eskola 

Euskal Herriak Bere Eskola osatzen duen tokiko ekimen bakoitzaren helburua herri 
horren zein bertan bizi diren biztanleen nahi, desira eta beharrei erantzuna emango dien 
hezkuntza eredu propioa da. 

Herri bakoitzak behar duen hezkuntza eredua eraikiz, Euskal Herriak behar duen 
hezkuntza eredua eraikitzen ariko gara. 

Euskal Herriak Bere Eskola 

Euskal Herriaren eskola, hau da, gure gizartearen eta berau osatzen dugun gizabanakoen 
(gizabanako guztien) nahi, desira eta beharrei erantzuna emango dien hezkuntza sistema 
propioa, da gure xedea. 

Hezkuntza sistema propio hori beharra, nahia eta eskubidea dela pentsatzen dugu. 

Herri mugimenduaren ekinaren ekinez hezkuntza sistema propio horren aldeko urrats 
garrantzitsuak eman direlakoan gaude. Halaber, urrats berriak Herri Mugimenduaren 
eskutik etorriko direlakoan gaude. 



HIGA 

ZEREGINAK 

Euskal Herriak Bere Eskolak, eta berau osatzen duen tokiko ekimen bakoitzak, honako 
zeregin hauek bere egiten ditu: 



Hezkuntza eredu propio baten aldeko Herri Mugimendua sustatzea 

Hezkuntzaren inguruan emandako urratsak Herri Mugimenduari esker eman direla 
kontuan izanik, EHBEren zeregin nagusiena herri eta auzoetan hezkuntzaren 
inguruko mugimendua sustatzean eta bere magalean biltzean datza. 

Herri bakoitzak dituen hezkuntza-beharrak jorratzea 

Herri edo auzo bakoitzean hezkuntzaren inguruan dauden nahiak eta beharrak jorratzeko 
asmoa dauka EHBEk, helburu zehatz eta eskuragarriak finkatuz eta horien inguruko 
Ian praktikoa eginez. Halaber, hurbilen dauzkagun helburu txiki horien eta 
urrutiago geratzen den helburu orokorraren (hezkuntza sistema propioa) arteko 
zubia izan nahi du. 

Herri bakoitzean lanean ari diren sektoreen arteko elkarlana sustatzea 

Herri bakoitzean badira hamaika lagun hezkuntzaren inguruko kezka daukatenak eta Ian 
bat edo beste garatzen dutenak (irakasleak, ikasleak, gurasoak, ikastetxeak). Herri 
bakoitzean dauden hezkuntza beharren inguruko elkarlana bideratzea da EHBEren beste 
zeregina. 

Hezkuntza-proiektu euskaldunak bultzatzea 

Gaur egun herrietan martxan diren hezkuntza-proiektu euskaldunak, hala sare 
publikokoak nola kanpokoak, hala hezkuntza formalekoak nola ez-formalekoak, 
bultzatzeko asmoa dauka EHBEk. 

LAGA 

EZAUGARRIAK 

Euskal Herriak Bere Eskolak, eta berau osatzen duten tokiko ekimenek, honako 
ezaugarri nagusi hauek dituzte: 

Herritarra 

Ikastetxe zein kaleko herritarrak biltzeko asmoa du. Euskal hezkuntza sistemaren aldeko 
herritarron bilgunea izan nahi du 1 . 

Anitza 

Euskal Herriari hezkuntza sistema propioa dagokiola pentsatzen duen orori dago irekia. 

Estamentuartekoa 

Ikasleak, irakasleak, gurasoak zein herritarrak, guztien ekarpena da garrantzitsua eta 
beharrezkoa. 

Sektoreartekoa 

Lehen hezkuntzakoak, bigarren hezkuntzakoak zein lanbide heziketakoak; sare 
publikokoak, pribatukoak zein ikastoletakoak; hezkuntza formalekoak nola ez- 
formalekoak; horietan guztietan lanean dabiltzan lagunak bildu nahi ditu EHBEk. 



Ez da, zentzu honetan, elkarte ezberdinen arteko bilgune gisa aurkezten. 



Praktikoa 

Aldarrikapen orokorrak plazaratzeaz gain, EHBEk helburu lorgarriak finkatu eta horien 
inguruko Ian praktiko eta eraginkorra burutu nahi du. 



BOGA 

LAN-ILDOAK 

Euskal Hezkuntza Sistema (maila nazionalean) eta herri bakoitzak behar duen 
hezkuntza eredua (maila lokalean) helburu orokorrak dira. Praktikan urratsak eman nahi 
baditugu, ordea, lan-ildo zehatzak jarri behar ditugu martxan. 

Herri bakoitzak bere errealitatearen araberako lan-ildoak izango ditu. 

Herri ekimenak maila nazionalean dituen lan-ildoak, herrietako lan-ildoen sintesia 
izango da 2 . Sintesi hori honako ardatz hauen arabera antolatuko delarik: 

Euskara 

Euskal Curriculuma 

Eredu Pedagogikoa 

Autonomia eta Parte Hartzea 

Herritartasuna 



SEGA 

FUNTZIONAMOLDEA 

Herri bakoitzak berea 

Herri bakoitzak bere funtzionamolde propioa zehaztuko du: bileren maiztasuna, lan- 
moldeak eta bestelakok. 

Elkartrukea eta elkarlana 

EHBEren egituraren bidez, elkartrukea eta elkarlana landuko dira. 

Batetik, tokian toki dauden esperientzia, ideia eta proposamenen elkartrukea 

ahalbidetuko da. 

Bestetik, helburu amankomunei begirako kanpaina eta dinamika nazionalak landuko 

dira. 

Hizkuntzari dagokionez 

Euskara izango da barne- zein kanpo-harremanetarako hizkuntza nagusia. Beharrezkoa 
denean, gaztelerazko eta frantseserazko itzulpenak landuko dira. 



2 Plangintza proposamenean azaltzen den bezala, Azaroaren amaierako mintegien bidez Lan-ildoen Taula 
Nazionala osatuko dugu, herrietako lan-ildoen bilduma eginez. 



ZAI 

ANTOLAKETA 

Herri bakoitzak bere antolaketa propioa izango du, tokian toki lantzen diren ereduen 
inguruko elkartrukea emango delarik. Amankomunean honako antolaketa-esparruak eta 
tresnak dituzte EHBE osatzen duten tokiko ekimenek: 

Deialdi orokorrak 

Ikasturteko plangintza amankomuna lantzeko, edota garrantzitsuak diren gaien inguruan 
aritzeko eta erabakiak hartzeko, EHBEn parte hartzen duten kide guztien parte hartzea 
bermatzeko deialdi orokorrak burutuko dira (gutxienez ikasturtean behin). Deialdi 
hauek forma ezberdinak hartu dezakete, eraginkorrak izan daitezen: 

Lekuari dagokionez: deialdi bakar bat, edo zonaldekako deialdiak. 

Metodologiari dagokionez: batzar izaera edo mintegi izaera erabiliz. 

Koordinaketa Batzarra eta Batzorde Eragilea 

Koordinaketa Batzarrean tokiko ekimen guztietako kide banak parte hartuko du 
gutxienez. Bertan, amankomunak diren gaiak jorratuko dira, eta EHBEren ildoaren 
gaineko erabakiak hartuko dira. Ikasturtean zehar gutxienez sei aldiz bilduko da. Gai- 
ordenak eta aktak tokiko ekimen guztiei igorriko zaizkie. 

Batzorde Eragilea 10 bat kidez osaturiko gune operatiboa da. Proposamenak lantzea, 
koordinaketa batzarrean edo deialdi orokorretan hartutako erabakiak gauzatzea, 
komunikazio iraunkorra bermatzea edota bitarteko ezberdinak kudeatzea (diru-kutxa, 
ideiola, aldizkari telematikoa) dira bere eginkizunak. Hilabetean bitan bilduko da. 

Diru-kutxa 

Maila nazionalean Kutxa amankomuna egongo da, tokiko ekimenen arteko 
koordinazioak zein elkarlanean garatuko ditugun ildoen garapenak suposatzen duten 
gastuari aurre egiteko asmoz. Ikasturtero dauden diru-sarrera eta -irteeren inguruko 
informazioa helaraziko zaie tokiko ekimen guztiei. 

Ideiola 

Ideiola (Ideien ola) Euskal Herriak Bere Eskola osatzen dugun herri ekimenentzako 
zerbitzu berezi eta interesgarria da. Aurrera atera daitezkeen ekimenak, egin daitezkeen 
proposamenak, esposaketak, adituekin harremanetan jartzeko bideak eta bestelakoak 
eskainiko ditu. Informazio eta baliabide horiek guztiak hainbat lekutik bilduko dira: 

1 . Herrietan sortzen diren esperientziak, ideiak, ekimenak eta proposamenak. 

2. Irakaskuntzako ala gizarteko eragileek bultzatzen dituzten ekimen, proposamen 
eta bestelakoak. 

3. Ikasturteko plangintzaren baitan Euskal Herriak Bere Eskolak propioki landuko 
dituenak. 

Aldizkari telematikoa 

Aldizkari telematikoa EHBEren komunikazio tresna nagusia izango da, hasiera batean 
behintzat. Irakaskuntzaren inguruko berriak, herri ezberdinetan lantzen ari diren 



ekimenen inguruko informazioa, baliogarriak izan daitezkeen zerbitzuen inguruko 
informazioa eta bestelakoak bilduko ditu. 



ZOI 

IZAERA JURIDIKOA 3 



Izaera juridikoak helburu instrumentala baino ez dauka, diru-laguntzak lortu eta 
kudeaketak egiteari begira. Izan ere, asmoa ekimen herritarra sortzea baita, freskoa eta 
dinamikoa, eta ez goitik behera araututako zerbait. 

Izenaren kasuan bezala, herri ekimenaren koordinaketa-izaerari helduko diogu izaera 
juridikoa zehazterakoan. Era honetan, hala nahi duten herriek euren legeztapen propioa 
egingo dute, bere estatutu propioekin. Herri ekimena herri horien federazioaren bidez 
osatuko da. Formula egokiena elkarte kulturalarena izango da. 



BELE 

DIRU-ITURRIAK 



Herri bakoitzak berea 

Herri bakoitzak bere diru-iturriak antolatuko ditu diruzaintza plangintza baten bidez, 
dituen gastuei aurre egiteko asmoz. Tokian toki erabiltzen diren formulen berri emango 
da koordinaketaren bidez, era horretan ideiak izateko. 

Diru-kutxa 

Maila nazionaleko diru-kutxak honako iturri hauetatik edango du: 

Herri bakoitzaren ekarpena (urterokoa) 

Diru-laguntzak 

Jaialdi eta bestelakoak 
Diru-sarrera eta -irteeren berri emango da ikasturtero. 



1 Arlo hau adituekin landu beharko da, formula egokiena zein den ebazteko. 



